Stjórn Bárunnar stéttarfélags fordæmir allar tegundir ofbeldis og tilburði til eineltis í yfirlýsingu. Hún gagnrýnir aðdragandann að brotthvarfi Drífu Snædal úr forsetastóli ASÍ. Félags- og vinnumarkaðsráðherra harmar átök innan verkalýðshreyfingarinnar.
Stjórn Bárunnar stéttarfélags segir í yfirlýsingu að ömurlegt hafi verið að fylgjast með þeim forystumönnum stéttarfélaga sem hafi fagnað afsögn Drífu Snædal forseta ASÍ. Drífa sagði af sér á miðvikudag og sagði stemninguna frá ákveðnum formönnum aðildarfélaga ASÍ hafa verið þannig að hún treysti sér ekki lengur til að vinna í hreyfingunni.
Í yfirlýsingu sinni segir stjórn Bárunnar að Drífa hafi staðið sig með sóma í sínum störfum og lagt orku í að miðla málum. Þá segist stjórn Bárunnar hafna öllu ofbeldi, einelti og ærumeiðingum innan hreyfingarinnar.
Guðmundur Ingi Guðbrandsson, félags- og vinnumarkaðsráðherra, sagði í Morgnútvarpinu á Rás tvö í morgun að hann harmaði átök innan verkalýðshreifingarinnar og sæi á eftir Drífu. Hörð verkalýðsbarátta væri þó af hinu góða. Íslendingar mættu þakka kröftugri baráttu verkalýðshreyfingarinnar mörg réttindi sem þeir njóti í dag.
Það sem er hins vegar mikilvægt er að við náum að lokum að semja, náum niðurstöðu. Þannig að við sem flest getum sæmilega vel við unað.
Það er náttúrulega alltaf þannig að báðir eða allir aðilar verða að gefa eitthvað eftir.
Hagfræðingar Þjóðhagsráðs telja lítið svigrúm til launahækkana í vetur. Guðmundur Ingi segir mat ráðsins á stöðunni mikilvægt.
Ég held að við getum öll verið sammála um að staðan er þrengri en hún hefur verið oft áður.
Það er eitthvað sem þarf að taka inn í myndina.
Stjórn Bárunnar stéttarfélags segir í yfirlýsingu að ömurlegt hafi verið að fylgjast með þeim forystumönnum stéttarfélaga sem hafi fagnað afsögn Drífu Snædal forseta ASÍ. Félags- og vinnumarkaðsráðherra harmar átök innan verkalýðshreyfingarinnar. 